bacc cinema

**เทศกาลภาพยนตร์คัดสรร Cinema Diverse: Director's Choice 2015**เสาร์ที่ 14 มีนาคม 2558  
เวลา 16.30 – 20.30 น.   
ห้องออดิทอเรียม ชั้น 5 หอศิลปวัฒนธรรมแห่งกรุงเทพมหานคร

เทศกาลภาพยนตร์คัดสรรกลับมาอีกครั้งกับ 5 ภาพยนตร์นานาชาติที่คัดเลือกโดย 5 ผู้กำกับภาพยนตร์ไทยชื่อดัง ร่วมรับชมภาพยนตร์จากหลากหลายประเทศพร้อมพูดคุยภาษาภาพยนตร์กับผู้กำกับทั้ง 5 ภายหลังการฉาย

กิจกรรมนี้จะจัดขึ้นทุกสองเดือน ตั้งแต่เดือนมีนาคม – พฤศจิกายน 2558 สำหรับการจัดฉายในครั้งแรกซึ่งสนับสนุนโดยสถานเอกอัครราชทูตสหรัฐอเมริกา ประจำประเทศไทย ในวันเสาร์ที่ 14 มีนาคม 2558 พบกับภาพยนตร์จากสหรัฐอเมริกา **Frances Ha (2012)** กำกับภาพยนตร์โดย **โนอาห์ บามบัค** และคัดสรรโดย **นวพล ธำรงรัตนฤทธิ์** ผู้กำกับภาพยนตร์เจ้าของผลงานอย่าง **Mary Is Happy, Mary Is Happy**, **36** และ **The Master**

### Frances Ha ได้รับการเสนอชื่อเข้าชิงรางวัลลูกโลกทองคำนักแสดงนำหญิงยอดเยี่ยม สาขาภาพยนตร์ตลกและภาพยนตร์เพลง และเข้าชิงภาพยนตร์นานาชาติยอดเยี่ยม British Independent Film Awards เมื่อปีพ.ศ. 2557 อีกด้วย

“**Frances Ha** คือเช็คลิสต์ของความว้าวุ่นหลังเรียนจบของวัยรุ่นโพสท์ปริญญาตรีทั้งหลาย เป็นชุดเหตุการณ์สั้นๆ (และยาวๆ ในบางซีน) ที่บอกเล่าความรู้สึกกังวลต่ออนาคต ความกลัวที่จะสูญเสียความฝันของวัยเยาว์ไป ความไม่ต้องการให้อะไรเปลี่ยนแปลงไปจากที่เคย ซึ่งโชคดีที่ Frances เป็นตัวละครหญิงที่น่ารำคาญแต่น่ารัก เราจึงได้สัมผัสความว้าวุ่นนี้ในทีท่าฮาฮา (และไม่ฮาในบางซีน) แล้วเราจะพบว่าวัยรุ่นไม่ว่าจะกรุงเทพหรือนิวยอร์คก็ต่างวุ่นวายบ้าบอ และหลงทางบ้างบางครั้งไม่ต่างกันเท่าไรนัก” **นวพล ธำรงรัตนฤทธิ์**

ร่วมชมภาพยนตร์เรื่อง **Frances Ha** พร้อมพูดคุยกับ **นวพล ธำรงรัตนฤทธิ์** ร่วมด้วย **ก้อง ฤทธิ์ดี** นักวิจารณ์ภาพยนตร์และผู้กำกับภาพยนตร์สารคดี และ **อาทิตย์ อัสสรัตน์** โปรดิวเซอร์และผู้กำกับภาพยนตร์

***ไม่เสียค่าใช้จ่ายในการเข้าร่วมกิจกรรม  
ไม่ต้องสำรองที่นั่งล่วงหน้า***

\*ฉายเป็นภาษาอังกฤษ มีซับไตเติ้ลภาษาไทย  
\*ภาพยนตร์เริ่มฉายเวลา 17.30 น.  
\*การพูดคุยหลังภาพยนตร์จะมีการแปลเป็นภาษาอังกฤษด้วย  
\*ภาพยนตร์เรื่องนี้เหมาะสมกับผู้มีอายุตั้งแต่ 15 ปีขึ้นไป  
สอบถามรายละเอียดเพิ่มเติม โทร 02 214 6630-8 ต่อ 528 และอีเมล์ [activity@bacc.or.th](mailto:activity@bacc.or.th)

[www.bacc.or.th](http://www.bacc.or.th) I baccpage

**เทศกาลภาพยนตร์คัดสรร Cinema Diverse: Director's Choice2015**

วันเสาร์ที่ 14 มีนาคม 2558  
นวพล ธำรงรัตนฤทธิ์ / Frances Ha (สหรัฐอเมริกา / 2012)  
มีบทบรรยายภาษาไทย

วันเสาร์ที่ 23 พฤษภาคม 2558  
อาทิตย์ อัสสรัตน์ / Court (อินเดีย / 2014)  
มีบทบรรยายภาษาไทยและอังกฤษ

วันเสาร์ที่ 18 กรกฎาคม 2558   
ลี ชาตะเมธีกุล / How to Disappear Completely (ฟิลิปปินส์ / 2012)  
มีบทบรรยายภาษาไทยและอังกฤษ

วันเสาร์ที่ 5 กันยายน 2558  
บรรจง ปิสัญธนะกูลBanjong Pisanthanakun / The Chaser (เกาหลี / 2008)  
มีบทบรรยายภาษาไทยและอังกฤษ

วันเสาร์ที่ 28 พฤศจิกายน 2558   
อภิชาติพงศ์ วีระเศรษฐกุล / No (Chile, 2012)  
มีบทบรรยายภาษาไทยและอังกฤษ

**เทศกาลภาพยนตร์คัดสรร Cinema Diverse: Director's Choice 2015   
โดยฝ่ายกิจกรรม หอศิลปวัฒนธรรมแห่งกรุงเทพมหานคร**

เทศกาลภาพยนตร์คัดสรร Cinema Diverse จัดขึ้นเป็นครั้งแรกในปี พ.ศ. 2555 ภายใต้พันธกิจของหอศิลปกรุงเทพฯในการรณรงค์ให้ชุมชนรู้รักศิลปะและเกิดการสนทนาแลกเปลี่ยนระหว่างศิลปินกับประชาชน ทั้งยังต้องการสร้างคุณค่าและแรงบันดาลใจด้านศิลปวัฒนธรรมแก่ชุมชน โดยโครงการนี้เป็นส่วนหนึ่งที่จะช่วยส่งเสริมสนับสนุนให้สังคมรู้รักศิลปะภาพยนตร์ในแง่มุมที่ภาพยนตร์เป็นส่วนหนึ่งของศิลปวัฒนธรรม กระตุ้นให้ผู้คนในสังคมเปิดรับความรู้และแลกเปลี่ยนความคิดเห็น ได้มีโอกาสรับชมภาพยนตร์ที่มีเนื้อหาหลากหลาย และค่อนข้างหาชมได้ยากจากนานาประเทศทั่วโลก

ทั้งนี้การฉายภาพยนตร์ภายใต้โครงการเทศกาลภาพยนตร์คัดสรรนั้น มีจุดมุ่งหมายอื่นนอกเหนือไปจากความบันเทิง โดยหวังว่าภาพยนตร์ที่จัดฉายจะให้ความรู้และแง่คิดแก่ผู้เข้าชมและเป็นอีกช่องทางการเรียนรู้วัฒนธรรมที่แตกต่าง โครงการเทศกาลภาพยนตร์คัดสรรเป็นโอกาสให้ผู้ที่สนใจภาพยนตร์ได้มีโอกาสพบปะพูดคุย ซักถามข้อสงสัย และแลกเปลี่ยนทัศนะมุมมองกับผู้สร้างงานภาพยนตร์และผู้ที่มีความรู้ด้านภาพยนตร์ เกิดการเชื่อมโยงระหว่างผู้สร้างสรรค์งานและผู้เสพงานศิลปะภาพยนตร์ เพื่อให้เกิดปฏิสัมพันธ์กันในเชิงของการเสพสื่อศิลปะอีกรูปแบบหนึ่งด้วย

สำหรับเทศกาลภาพยนตร์คัดสรร Cinema Diverse: Director's Choice 2015 ฝ่ายกิจกรรม หอศิลปกรุงเทพฯ ได้เชิญ 5 ผู้กำกับภาพยนตร์ชาวไทยที่มีชื่อเสียงมาร่วมคัดสรรภาพยนตร์ที่แต่ละท่านชื่นชอบ โดยคัดเลือกจากเรื่องราว เนื้อหา และแนวคิดของภาพยนตร์ที่มีความโดดเด่นน่าสนใจ

เทศกาลภาพยนตร์คัดสรร Cinema Diverse: Director's Choice 2015 จะจัดขึ้นทั้งหมด 5 ครั้ง ตั้งแต่เดือนมีนาคม – พฤศจิกายน พ.ศ. 2558 โดยจัดขึ้นทุกสองเดือน แต่ละครั้งจะจัดฉายภาพยนตร์จากต่างประเทศที่มีความหลากหลายทั้งในด้านเนื้อหาและรูปแบบเพื่อเปิดมุมมอง ถ่ายทอดความรู้ วัฒนธรรม แนวคิด และทัศนคติต่าง ๆ นอกจากนี้การพูดคุยหลังการฉายภาพยนตร์จะทำให้เกิดการแลกเปลี่ยนความคิดและประสบการณ์ระหว่างผู้กำกับภาพยนตร์และผู้ที่มีความรู้ด้านภาพยนตร์กับผู้ชม เพื่อสร้างแรงบันดาลใจ ต่อยอดความคิดและจินตนาการสร้างสรรค์ให้แก่ผู้คนในสังคมต่อไป